Vahvojen oluiden ja viinien myynnin sallimista vähittäiskaupoissa vaaditaan vaihteeksi kiivaammin kuin vähään aikaan. Parasta on, että pidetään tilanne aivan nykyisellään, eli yli 4,7-prosenttisia alkoholipitoisia juomia älkööt myytäkö muualla kuin Alkon myymälöissä.

Kauppa uskoo, että sen kannattavuus paranee, jos se saa lisää alkoholijuomia valikoimiinsa. Panimoissa uskotaan, että olutkulttuuri kehittyy ja kannattavuus kasvaa, jos kaikki oluet saadaan samasta päivittäistavarakaupasta eikä tarvitse Alkoon mennä.

Saattaa olla, että se kehittyy liikaakin. Kun maitokaupan hyllyltä saa noukkia mäyräkoiran kahdeksanprosenttista olutta, olutkulttuuri pasahtaa päähän kuin metrinen halko ja työllistää maksaa sekä munuaisia tuplaten keskiolueen verrattuna.

Kauppa kannattaa vallan hyvin nykyiselläänkin, ainakin jos keskusliikkeitten tilinpäätöstietoihin on uskominen.



Myönnetään, tykkään itsekin juoda keskiolutta vahvempia mallasjuomia niiden paremman maun takia. Mutta tykkään ostaa ne Alkosta samasta syystä kuin viinitkin.

Asialleen omistautunut henkilökunta osaa kertoa tarkalleen, miltä mikäkin olut maistuu ja minkä kanssa sekä missä tilanteessa sitä on soveliainta juoda. Vastaavaan eivät tavallisten kauppojen myyjät tule kykenemään.

Tuskin missään muualla maailmassa on niin asiantuntevaa ja osaavaa palvelua alkoholijuomien myynnissä kuin meillä Alkon erityisaseman takia.

Myyjät tietävät käytännössä kaiken hyllyillä olevista juomista ja osaavat antaa niistä suosituksensa. Heidän työhönsä kuuluu maistella uutuusjuomia, jotta he osaavat palvella asiakkaitaan.

Tämän monet, muun muassa jotkut poliitikot, haluavat romuttaa. On aivan varmaa, että Alkon myymälät vähenisivät ratkaisevasti, jos juomien myyntiä vapautettaisiin.



Normaaleilla kaupoilla voi olla halukkuutta palvella juomien myynnissä Alkon lailla, mutta miten niillä riittäisivät resurssit. Eihän kaupoista nytkään tahdo millään löytää myyjää, jos asiakkaalle sattuu tulemaan jotakin kysyttävää.

Arvattavasti viinit ja vahvat oluet nakattaisiin hyllyyn nimi- sekä hintatietoineen ja siinä se. Juomien laatu ainakin viineissä tulisi olemaan ihan mitä sattuu.

Melkein kaikkialla ulkomailla viinit, viinat ja elefanttioluet ovat kivasti kaikissa kaupoissa kioskeissa vapaasti myytävinä. Miksi viinien valinta ei tuota siellä vaikeuksia? Miksi näiden maiden asukkaat eivät alkoholisoidu rappiolle?

Emme voi tietää, miten ulkomailla asian kanssa pärjätään. Ainakin suomalaisena turistina Kanarian saarten Supermarket-kioskista on tullut ostettua usein viininä melkoista etikkaa, kun ei ole ollut hajuakaan, mitä ostaa. Ehkä etelämpänä viinit ovat luonnostaan paremmin hallinnassa kuin meillä.



Ihan varmasti vahvojen juomien siirtäminen kauppoihin lisäisi alkoholin kulutusta ja heikentäisi kansanterveyttä.

Nykyjärjestelmä edesauttaa pitämään suomalaisten alkoholinkulutuksen aisoissa, koska vapaasti kauppojen hyllyiltä kaikenlaisten juomien noukkiminen olisi liian helppoa.

Kuitenkaan liian vaikeaa se ei ole. Alkojen myymäläverkosto on kattava. Viinit sekä muut väkevämmät juomat ovat sopivasti saatavilla. Hyvin usein Alko sijaitsee ruokakaupan yhteydessä. Viini-ruoka-kulttuurillamme ovat oivalliset mahdollisuudet kehittyä, kun mennään vain entiseen malliin.